REGULAMENTUL (CE) NR. 662/2008 AL CONSILIULUI
din 8 iulie 2008
de modificare a Regulamentului (CE) nr. 442/2007 de impunere a unei taxe antidumping definitive la importurile de azotat de amoniu originar din Ucraina în urma unei reexaminări efectuate în perspectiva expirării măsurilor, în temeiul articolului 11 alineatul (2) din Regulamentul (CE) nr. 384/96
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) („regulamentul de bază”), în special articolul 8,
având în vedere propunerea Comisiei prezentată după consultarea comitetului consultativ,
întrucât:
A. PROCEDURĂ
(1)
La 22 ianuarie 2001, Consiliul a instituit, prin Regulamentul (CE) nr. 132/2001 din 22 ianuarie 2001 privind instituirea unei taxe antidumping definitive și perceperea cu titlu definitiv a taxei provizorii instituite la importurile de nitrat de amoniu originar din Polonia și Ucraina și închiderea procedurii antidumping referitoare la importurile originare din Lituania (2) o taxă antidumping definitivă de 33,25 EUR pe tonă la importurile de azotat de amoniu încadrate la codurile NC 3102 30 90 și 3102 40 90 și originar, printre altele, din Ucraina. Ca urmare a unei reexaminări efectuate în perspectiva expirării măsurilor, inițiată în ianuarie 2006, Consiliul, prin Regulamentul (CE) nr. 442/2007 (3), a reînnoit aceste măsuri la nivelul lor actual, pentru o perioadă de doi ani.
(2)
La 19 decembrie 2006, Comisia a anunțat, printr-un aviz publicat în Jurnalul Oficial al Uniunii Europene (4), inițierea unei reexaminări intermediare parțiale referitoare la importurile în Comunitate de nitrat de amoniu originar din Ucraina, la cererea societății Open Joint Stock Company (OJSC) Azot Cherkassy (denumită în continuare „producătorul-exportator”). Constatările și concluziile definitive ale reexaminării intermediare parțiale se regăsesc în Regulamentul (CE) nr. 237/2008 (5) prin care a fost încheiată reexaminarea fără a se modifica măsurile antidumping în vigoare.
B. ANGAJAMENT
(3)
În cursul reexaminării intermediare, producătorul-exportator și-a exprimat intenția de a-și asuma un angajament de preț, dar nu a depus în termen o ofertă bine întemeiată, în conformitate cu articolul 8 alineatul (2) din regulamentul de bază. Totuși, astfel cum s-a afirmat în considerentele 46 și 47 din Regulamentul (CE) nr. 237/2008, Consiliul a considerat că producătorului-exportator ar trebui, în mod excepțional, să i se permită să-și finalizeze oferta de angajament în termen de 10 zile calendaristice de la intrarea în vigoare a respectivului regulament, datorită complexității mai multor aspecte, și anume: (1) volatilitatea prețului produsului în cauză, care ar necesita o indexare a prețurilor minime, deși, în același timp, volatilitatea nu este suficient explicată de factorul principal al creșterii costurilor; și (2) situația specială de pe piață a produsului în cauză. După publicarea Regulamentului (CE) nr. 237/2008 și în termenul prevăzut în respectivul regulament, producătorul-exportator a prezentat un angajament de preț acceptabil, în conformitate cu articolul 8 alineatul (1) din regulamentul de bază.
(4)
Comisia, prin Decizia 2008/577/CE (6), a acceptat oferta de angajament. Consiliul recunoaște că oferta de angajament elimină efectul prejudiciabil al dumpingului și limitează la un nivel suficient riscul circumvenției.
(5)
Pentru a permite în continuare Comisiei și autorităților vamale să supravegheze în mod eficace respectarea angajamentului de către societate, atunci când cererea de punere în liberă circulație este prezentată autorității vamale competente, scutirea de la taxa antidumping urmează să fie condiționată de (i) prezentarea unei facturi conforme cu angajamentul, sub forma unei facturi comerciale care să conțină cel puțin elementele enumerate și declarația stipulată în anexă; (ii) fabricarea, transportul și facturarea bunurilor importate direct de producător-exportator către primul client independent din Comunitate; și (iii) declararea și prezentarea la vamă a bunurilor care să corespundă exact descrierii de pe factura conformă cu angajamentul. În cazul în care condițiile menționate mai sus nu sunt îndeplinite, se aplică taxa antidumping corespunzătoare în momentul acceptării declarației de punere în liberă circulație.
(6)
În cazul în care, în conformitate cu articolul 8 alineatul (9) din regulamentul de bază, Comisia își retrage acceptul privind un anumit angajament în urma unei încălcări, referindu-se la anumite tranzacții, și declară nevalabile facturile justificative respective, se creează o datorie vamală în momentul acceptării declarației de punere în liberă circulație a tranzacțiilor respective.
(7)
Importatorii ar trebui să cunoască faptul că se poate crea o datorie vamală, ca un risc comercial obișnuit, în momentul acceptării declarației de punere în liberă circulație, în conformitate cu considerentele 5 și 6, chiar dacă Comisia a acceptat un angajament oferit de producătorul de la care aceștia au cumpărat direct sau indirect.
(8)
În temeiul articolului 14 alineatul (7) din regulamentul de bază, autoritățile vamale ar trebui să informeze Comisia de îndată ce descoperă indicii de încălcare a angajamentului.
(9)
Pe baza motivelor enunțate mai sus, angajamentul oferit de producător-exportator este, prin urmare, considerat acceptabil de Comisie, iar producătorul-exportator în cauză a fost informat cu privire la faptele, motivele și obligațiile esențiale pe care se bazează acceptarea.
(10)
În cazul unei încălcări sau în cazul retragerii angajamentului sau în cazul retragerii acceptării angajamentului de către Comisie, taxa antidumping care a fost instituită de Consiliu în conformitate cu articolul 9 alineatul (4) se aplică automat în temeiul articolului 8 alineatul (9) din regulamentul de bază,
ADOPTĂ PREZENTUL REGULAMENT:
Articolul 1
Regulamentul (CE) nr. 442/2007 se modifică după cum urmează:
1.
După articolul 1 se adaugă următorul articol:
„Articolul 1a
(1) Fără a aduce atingere articolului 1, taxa antidumping definitivă nu se aplică la importurile puse în liberă circulație în conformitate cu alineatele următoare ale prezentului articol.
(2) Importurile de îngrășăminte solide cu un conținut de azotat de amoniu de peste 80 % din greutate, originare din Ucraina, care se încadrează la codurile NC 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 și ex 3105 90 91, pentru punerea în liberă circulație, care sunt facturate de producătorul-exportator al cărui angajament este acceptat de Comisie și al cărui nume este menționat în Decizia 2008/577/CE (7) a Comisiei, în conformitate cu modificările acesteia, sunt scutite de taxa antidumping instituită la articolul 1, cu condiția ca:
-
acestea să fie fabricate, transportate și facturate direct de către producătorul-exportator către primul client independent din Comunitate; și
-
astfel de importuri să fie însoțite de o factură conformă cu angajamentul, care este o factură comercială conținând cel puțin elementele și declarația menționate în anexa la prezentul regulament; și
-
bunurile declarate și prezentate la vamă să corespundă exact descrierii de pe factura conformă cu angajamentul.
(3) În momentul acceptării declarației de punere în liberă circulație se naște o datorie vamală:
-
în cazul în care se stabilește faptul că, în ceea ce privește importurile descrise la alineatul (1), una sau mai multe dintre condițiile enumerate în respectivul alineat nu sunt îndeplinite; sau
-
atunci când Comisia își retrage acceptul angajamentului în temeiul articolului 8 alineatul (9) din regulamentul de bază, în cadrul unui regulament sau al unei decizii care se referă la anumite tranzacții și declară nevalabile facturile justificative respective.
2.
Se adaugă următoarea anexă:
„ANEXĂ
Factura comercială care însoțește vânzările de bunuri ale societății către Comunitate care fac obiectul angajamentului conține următoarele elemente:
1.
Titlul «FACTURĂ COMERCIALĂ CARE ÎNSOȚEȘTE BUNURI CARE FAC OBIECTUL UNUI ANGAJAMENT».
2.
Denumirea societății care emite factura comercială.
3.
Numărul facturii comerciale.
4.
Data emiterii facturii comerciale.
5.
Codul adițional TARIC în temeiul căruia bunurile menționate pe factură urmează să fie vămuite la frontiera comunitară.
6.
Descrierea exactă a bunurilor, inclusiv:
-
codul NC folosit în scopul angajamentului;
-
conținutul de azot («N») al produsului (în procente);
-
codul Taric;
-
cantitatea (a se specifica în tone).
7.
Descrierea condițiilor de vânzare, inclusiv:
-
prețul pe tonă;
-
condițiile de plată aplicabile;
-
condițiile de livrare aplicabile;
-
valoarea totală a reducerilor și rabaturilor.
8.
Denumirea societății care acționează ca importator în Comunitate pentru care se emite direct de societate factura comercială care însoțește bunurile care fac obiectul unui angajament.
9.
Numele reprezentantului oficial al societății care a emis factura comercială, precum și declarația de mai jos, semnată:
«Subsemnatul, certific faptul că vânzările pentru exportul direct în Comunitatea Europeană al bunurilor care fac obiectul prezentei facturi sunt efectuate în cadrul și în condițiile angajamentului oferit de [SOCIETATEA] și acceptat de Comisia Europeană prin Decizia 2008/577/CE. Declar că informațiile furnizate prin această factură sunt complete și corecte».”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 iulie 2008.